b'\n_START_ARTICLE_\nLandeveissykling\n_START_SECTION_\nKonkurranseform\n_START_PARAGRAPH_\nI landeveissykling konkurrere man i ulike typer ritt. De fleste ritt arrangeres som fellesstart, der f\xc3\xb8rstemann i m\xc3\xa5l vinner. En del ritt arrangeres med individuell start (tempo) der man sykler mot klokka. Denne formen kan ogs\xc3\xa5 brukes i lagkonkurranser (lagtempo) der laget sykler samlet._NEWLINE_Noen ritt er endagsritt, mens andre arrangeres med flere etapper, der man k\xc3\xa5rer vinnere b\xc3\xa5de p\xc3\xa5 de enkelte etappene og sammenlagt. Mange etapperitt har ytterligere konkurranser som poengkonkurranse, klatrekonkurranse og lagkonkurranse. De som leder konkurransene sykler med spesielle tr\xc3\xb8yer, som f.eks den gule tr\xc3\xb8ya i Tour de France. Rittene kategoriseres av UCI etter betydning.\n_START_SECTION_\nKlassikere\n_START_PARAGRAPH_\nDe tolv mest prestisjefylte og historiske endagsrittene kalles klassikere. Det mest kjente, Paris\xe2\x80\x93Roubaix, ble f\xc3\xb8rste gang arrangert i 1896. I tillegg til disse er det mange s\xc3\xa5kalte semi-klassikere, ofte ritt som arrangeres p\xc3\xa5 v\xc3\xa5rparten i Belgia med mange brosteinspartier. De fem st\xc3\xb8rste klassikerne kalles for Monumentene. Det er Milano\xe2\x80\x93Sanremo, Flandern rundt, Paris\xe2\x80\x93Roubaix, Li\xc3\xa8ge\xe2\x80\x93Bastogne\xe2\x80\x93Li\xc3\xa8ge og Lombardia rundt.\n_START_SECTION_\nGrand Tours\n_START_PARAGRAPH_\nDet mest kjente sykkelrittet er Tour de France, et tre-ukers etapperitt som g\xc3\xa5r igjennom Frankrike og avsluttes i Paris. Lignende etapperitt holdes i Italia (Giro d\xe2\x80\x99Italia) og Spania (Vuelta a Espa\xc3\xb1a). Disse tre rittene gj\xc3\xb8r opp betegnelsen \xe2\x80\x9dGrand Tours\xe2\x80\x9d.\n_START_SECTION_\nUCI WorldTour\n_START_PARAGRAPH_\nProfesjonell syklings \xc3\xb8verste organ er Union Cycliste Internationale. Fra 1989 til 2004 arrangerte de Verdenscupen. Verdenscupen inneholdt kun endagsritt, blant dem alle klassikerne. I 2005 ble den erstattet av UCI ProTour som ogs\xc3\xa5 inkluderte Grand Tourene og mindre etapperitt som Sveits rundt, Paris-Nice og Dauphin\xc3\xa9 Lib\xc3\xa9r\xc3\xa9. Fra 2008 var ikke lenger Grand Tourene med i ProTour, og heller ikke noen av de andre rittene til Grand Tour-arrang\xc3\xb8rene. F\xc3\xb8r 2009-sesongen gikk de 14 gjenv\xc3\xa6rende ProTour-rittene inn som en del av UCI Verdenskalender. I 2011 ble serien og rankingen omtalt som UCI World Tour. Lagene som er ProTeams er garantert og forpliktet \xc3\xa5 sykle alle WorldTour-rittene._NEWLINE_I tillegg arrangerer UCI kontinentale tourer som UCI Africa Tour, UCI Europe Tour, UCI America Tour og UCI Asia Tour.\n_START_SECTION_\nMesterskap\n_START_PARAGRAPH_\nDet arrangeres VM i landeveissykling hvert h\xc3\xb8st med et landeveisl\xc3\xb8p og et individuelt tempol\xc3\xb8p. I Norge arrangeres vanligvis NM i landeveissykling i juni. Hvert fjerde \xc3\xa5r er landeveissykling ogs\xc3\xa5 med p\xc3\xa5 OL-programmet. Den regjerende mester fra disse mesterskapene f\xc3\xa5r sykle i mestertr\xc3\xb8ya i alle ritt fram til neste mesterskap.\n_START_SECTION_\nTaktikk\n_START_PARAGRAPH_\nSelv om m\xc3\xa5let er s\xc3\xa5 trivielt som \xc3\xa5 krysse m\xc3\xa5lstreken f\xc3\xb8rst, kan flere ulike taktikker benyttes. Vanligvis vil en rytter eller en gruppe ryttere pr\xc3\xb8ve \xc3\xa5 g\xc3\xa5 i brudd fra hovedfeltet (peloton) ved \xc3\xa5 angripe og rykke fra for \xc3\xa5 redusere antall konkurrenter om seieren. Hvis bruddet ikke lykkes og flesteparten av rytterne samles i en gruppe igjen, er sjansen st\xc3\xb8rst for at en rytter med eksplosiv spurting som styrke klarer \xc3\xa5 dra i fra p\xc3\xa5 de siste meterne og vinne. Samarbeid mellom rytterne (b\xc3\xa5de forh\xc3\xa5ndsbestemt og improvisert) er viktig i mange aspekter; som \xc3\xa5 hindre brudd fra \xc3\xa5 g\xc3\xa5, hjelpe en rytter i brudd \xc3\xa5 skape et forsprang, kj\xc3\xb8re inn brudd og trekke opp spurten hvis en gruppe kommer samlet til m\xc3\xa5l._NEWLINE_Rittene byr ofte p\xc3\xa5 ulike vanskelige l\xc3\xb8ypeprofiler som t\xc3\xb8ffe klatringer, raske nedstigninger og noen ganger tekniske underlag (som brosteinspav\xc3\xa9ene i Paris\xe2\x80\x93Roubaix). Dette gj\xc3\xb8r l\xc3\xb8ypene mer selekterende; sterke ryttere kan kvitte seg med svakere ryttere i slike seksjoner for \xc3\xa5 redusere antall konkurrenter om seieren._NEWLINE_De mer organiserte rittene har biler som f\xc3\xb8lger rytterne og plukker opp de som ikke klarer \xc3\xa5 komme innenfor tidsfristen, eller bestemmer seg for \xc3\xa5 bryte._NEWLINE_Som i alle typer l\xc3\xb8p er dragsug et veldig viktig moment der en rytter kan spare mye krefter p\xc3\xa5 \xc3\xa5 ligge tett bak en annen rytter for \xc3\xa5 minske luftmotstanden. Det kan v\xc3\xa6re s\xc3\xa5 mye som 30\xc2\xa0% lettere \xc3\xa5 sykle p\xc3\xa5 bakhjulet til en annen rytter enn \xc3\xa5 ligge fremme og dra p\xc3\xa5 flatere partier. Dette har f\xc3\xa5tt sykkellag til \xc3\xa5 signere kj\xc3\xb8resterke ryttere som har som oppgave \xc3\xa5 minske luftmotstanden for kapteinen fram mot m\xc3\xa5l. Dette kan v\xc3\xa6re en fordel eller svakhet mellom konkurrenter. Ryttere kan samarbeide og skape dragsug for hverandre slik at en h\xc3\xb8y fart kan opperettholdes, men \xc3\xa9n rytter kan ogs\xc3\xa5 bli tvunget til \xc3\xa5 ta mesteparten av f\xc3\xb8ringene og dermed bli fortere sliten. Denne metoden er ikke tillat p\xc3\xa5 tempoetapper, med mindre det er en lagtempo.\n_START_SECTION_\nLandeveissykling i Norge\n_START_PARAGRAPH_\nDet er (per 2017) seks norske ritt med UCI-status: Ringerike Grand Prix, Sundvolden Grand Prix, Tour of Norway, Arctic Race of Norway, Tour des Fjords og Ladies Tour of Norway. Det finnes flere andre landeveisritt som for eksempel Vestfold Rundt, og Festningsrittet._NEWLINE_I Norge finnes det i 2016 seks lag med UCI-status i landeveissykling. Team Hitec Products er Norges eneste profesjonelle sykkellag, og Nordens f\xc3\xb8rste profflag for kvinner. De konkurrerer p\xc3\xa5 UCIs \xc3\xb8verste niv\xc3\xa5 for kvinnelige sykkellag. De fem herrelagene Team Coop-\xc3\x98ster Hus Team Sparebanken S\xc3\xb8r, Team Joker Byggtorget, Team FixIT.no og Team Ringeriks-Kraft er registrert som kontinentallag (niv\xc3\xa5 3, etter WorldTeam og prokontinentallag), og kan delta i ritt p\xc3\xa5 UCIs kontinentaltourer._NEWLINE_Det norske tur-rittet med flest deltakere er Styrkepr\xc3\xb8ven 540 km Trondheim-Oslo, som ogs\xc3\xa5 er Norges lengste ritt.'